b"\n_START_ARTICLE_\nVisita de Benet XVI a Barcelona\n_START_SECTION_\n6 de novembre\n_START_PARAGRAPH_\nBenet XVI arrib\xc3\xa0 a l'Aeroport de Barcelona poc despr\xc3\xa9s de les 9 del vespre en un avi\xc3\xb3 procedent de Santiago de Compostel\xc2\xb7la, on fou rebut pel President de la Generalitat de Catalunya Jos\xc3\xa9 Montilla. Posteriorment es dirig\xc3\xad a la seu de l'Arquebisbat de Barcelona, on hi pass\xc3\xa0 la nit.\n_START_SECTION_\n7 de novembre\n_START_PARAGRAPH_\nA les 10 s'inici\xc3\xa0 la missa de consagraci\xc3\xb3 del temple expiatori i posteriorment es res\xc3\xa0 l'\xc3\x80ngelus a la Fa\xc3\xa7ana del Naixement. Al llarg de la missa, la qual es realitz\xc3\xa0 en catal\xc3\xa0, castell\xc3\xa0 i llat\xc3\xad, el papa va defensar el matrimoni tradicional alhora que va atacar l'avortament i el matrimoni homosexual._NEWLINE_El grup empresarial propietari de La Monumental, va cedir gratu\xc3\xaftament la pla\xc3\xa7a de braus per tal que els fidels que ho desitjaren, seguiren la cerim\xc3\xb2nia religiosa a trav\xc3\xa9s de dues pantalles gegants instal\xc2\xb7lades al seu interior._NEWLINE_A les nou del mat\xc3\xad el Papa sort\xc3\xad de l'Arquebisbat en papam\xc3\xb2bil per a dirigir-se a la Sagrada Fam\xc3\xadlia, on es reun\xc3\xad amb els Reis d'Espanya._NEWLINE_A les 12:45 Benet XVI torn\xc3\xa0 a l'Arquebisbat en papam\xc3\xb2bil per a dinar amb cardenals i bisbes. Passades les cinc de la tarda visit\xc3\xa0 l'Obra Ben\xc3\xa8fico Social del Nen D\xc3\xa9u de les Germanes Franciscanes dels Sagrats Cors, dedicada a atendre nens amb s\xc3\xadndrome de Down._NEWLINE_A les sis de la tarda es dirig\xc3\xad cap a l'Aeroport del Prat, on se celebr\xc3\xa0 la cerim\xc3\xb2nia oficial de comiat. Finalment, a les 19:15 agaf\xc3\xa0 un avi\xc3\xb3 que el port\xc3\xa0 de retorn a Roma.\n_START_SECTION_\nAcollida ciutadana\n_START_PARAGRAPH_\nBenet XVI va ser aclamat pels fidels aplegats a la Sagrada Fam\xc3\xadlia, molts dels quals venien de fora de Barcelona, per\xc3\xb2 els carrers de la Ciutat Comtal no es van omplir per veure'l passar i el papam\xc3\xb2bil va circular m\xc3\xa9s de pressa. A la tornada, sobretot, el papam\xc3\xb2bil va accelerar el pas degut als trams en qu\xc3\xa8 hi havia molt poca gent als carrers._NEWLINE_La capacitat de convocat\xc3\xb2ria del Papa no va arribar ni de bon tros a les 400.000 persones que havia previst l'Ajuntament. De fet, segons una estimaci\xc3\xb3 del diari El Pa\xc3\xads, amb prou feines 100.000 persones van sortir al carrer per acollir el Papa, xifra que s'eleva a 250.000 si es prenen com a fonts l'Ajuntament i el Vatic\xc3\xa0._NEWLINE_A la llar, molta gent va seguir per televisi\xc3\xb3 la celebraci\xc3\xb3 eucar\xc3\xadstica i els diferents actes protagonitzats pel Papa al llarg del mat\xc3\xad. Tan sols per TV3, segons fonts de la mateixa televisi\xc3\xb3, una audi\xc3\xa8ncia acumulada d'1.680.000 persones va seguir els actes matinals del Papa, fet que equival a un 24,2% de la poblaci\xc3\xb3 catalana de m\xc3\xa9s de quatre anys .\n_START_SECTION_\nReaccions\n_START_PARAGRAPH_\nEl cardenal arquebisbe de Barcelona, Llu\xc3\xads Mart\xc3\xadnez i Sistach, que convid\xc3\xa0 personalment Benet XVI perqu\xc3\xa8 vingu\xc3\xa9s a Barcelona, exhort\xc3\xa0 els barcelonins a rebre el Papa amb entusiasme i devoci\xc3\xb3 i ressalt\xc3\xa0 la import\xc3\xa0ncia arquitect\xc3\xb2nica i lit\xc3\xbargica del temple de la Sagrada Fam\xc3\xadlia._NEWLINE_A l'Ajuntament de Barcelona, PSC, CiU, PPC i ERC van defensar la visita del Papa com una oportunitat de promocionar internacionalment la ciutat. ICV, en canvi, va denunciar les pol\xc3\xadtiques socials de l'Esgl\xc3\xa9sia Cat\xc3\xb2lica i no va participar en cap dels actes relacionats amb la visita. L'alcalde de Barcelona, Jordi Hereu, va llan\xc3\xa7ar un ban animant els barcelonins a donar la benvinguda a Benet XVI i a engalanar els balcons de la ciutat amb senyeres._NEWLINE_Es calcula que el cost de la visita papal va ser d'uns 700.000 euros, sufragats per l'Arquebisbat amb recaptacions de fidels i aportacions d'empreses privades. Aquesta xifra no inclou els costos de seguretat i premsa, a c\xc3\xa0rrec de l'administraci\xc3\xb3 p\xc3\xbablica, i dels que no se n'ha fet p\xc3\xbablic la quantia. Segons estimacions de l'Ajuntament de Barcelona, la visita papal va comportar un benefici d'uns trenta milions d'euros que principalment recaigueren en el sector de la restauraci\xc3\xb3, l'allotjament i el transport._NEWLINE_D'altra banda, una associaci\xc3\xb3 va aprofitar la visita del Papa per a impulsar el proc\xc3\xa9s de beatificaci\xc3\xb3 d'Antoni Gaud\xc3\xad, del qual afirmen que cur\xc3\xa0 miraculosament una dona de Reus que havia perdut la vista._NEWLINE_Tamb\xc3\xa9 la radioafici\xc3\xb3 a trav\xc3\xa9s d'una associaci\xc3\xb3 Catalana d'aficionats invidents, va aportar una curiosa alhora que original iniciativa amb motiu de la visita, consistent en una triple activitat simult\xc3\xa0nia, amb la posada a l'aire d'estacions especials, una d'elles amb el prefix n\xc3\xbamero 0 reservat a la Casa de S. M. El Rei, donant a con\xc3\xa8ixer aix\xc3\xad la visita papal i el Temple de la Sagrada Familia a trav\xc3\xa9s dels seus equips de r\xc3\xa0dio als radioaficionats de tot el m\xc3\xb3n\n_START_SECTION_\nProtestes\n_START_PARAGRAPH_\nDiverses organitzacions lliurepensadores i d'esquerra com Ateus de Catalunya i el Moviment Laic i Progressista han impulsat la campanya Jo no t'espero per a protestar en contra de la visita del Papa i demanar la instauraci\xc3\xb3 d'un estat laic. El seu lema \xc3\xa9s el mateix que ja empraren algunes entitats en contra de la visita de Benet XVI a Val\xc3\xa8ncia el 2006._NEWLINE_El dijous 4 de novembre Jo no t'espero convoc\xc3\xa0 una concentraci\xc3\xb3 en defensa de la la\xc3\xafcitat a la Pla\xc3\xa7a de Sant Jaume de Barcelona que apleg\xc3\xa0, segons la Gu\xc3\xa0rdia Urbana, unes 2.500 persones. La mateixa organitzaci\xc3\xb3 va llogar un autob\xc3\xbas que durant el cap de setmana de la visita papal va rec\xc3\xb3rrer la ciutat de Barcelona decorat amb lemes reivindicatius."